Simona Halep, la Miami Open. De la ce record victorii / eșecuri pornește în noua 'aventură' în circuitul WTA
Dubla campioană de Grand Slam revine în circuitul WTA.
- Simona Halep la Miami Open
- "Jucătoarele care domină circuitul WTA vor trebui să se confrunte cu un mare adversar: Simona Halep"
- Premii în bani la Miami Open
- Dacă ar ieși campioană la Miami, Simona Halep ar avansa până în zona locurilor 70 - 75 WTA
- Trei victorii la Miami o pot urca pe Simona Halep în top 500 WTA "dintr-un singur foc"
- Simona Halep, la Miami Open. Ce a declarat înainte de turneul de 1.000 de puncte
- Simona Halep, la Miami Open | Hard Rock!
Fost număr 1 mondial, Simona Halep revine în circuitul WTA la turneul de la Miami, care debutează duminică. După ce i-a fost redusă suspendarea de patru ani la nouă luni, dubla campioană de Grand Slam a decis să se întoarcă rapid în tenis, chiar la o competiție de prim rang, unde vor fi cele mai în formă jucătoare ale lumii.
Simona Halep la Miami Open
Halep a mers la Miami fără antrenor, dar l-a trecut ca tehnician pe partenerul său de antrenament, portughezul Joao Monteiro (33 de ani, fost loc 237 în clasamentul ATP), dar va colabora în Florida și cu Horia Tecău, căpitan nejucător al selecționatei României de Fed Cup.
Pentru statisticieni, Simona Halep începe o nouă etapă a carierei în WTA cu un raport foarte bun de victorii / eșecuri în circuit. Constănțeanca a strâns în total până acum 579 de victorii și a pierdut de 238 de ori. Cu 24 de titluri în palmares, sportiva care va împlini 33 de ani pe 27 septembrie a declarat la plecarea din România că nu și-a propus un obiectiv anume pentru Miami Open.
"Jucătoarele care domină circuitul WTA vor trebui să se confrunte cu un mare adversar: Simona Halep"
Jurnaliștii de la Tennis World USA tratează subiectul dintr-un unghi foarte interesant: pericolul pe care le pândește pe actualele vedete ale circuitului odată cu revenirea constănțencei duble campioane de Grand Slam. Halep a publicat de marți câteva poze de la primele antrenamete din complexul de la Miami și a transmis printr-un mesaj pe Instagram starea de spirit.
"Jucătoarele de tenis care domină acum circuitul - Iga Swiatek, Aryna Sabalenka și Coco Gauff - vor trebui să se confrunte cu un mare adversar. Simona e ca un foc dezlănțuit și sunt siguă că nu va renunța niciodată să concureze și să lupte.
Halep, mai ales după ce i s-a întâmplat, va încerca să-și recapete cariera câștigătoare, încercând să demonstreze, celor care încă o judecă pe nedrept, că este pregătită să câștige titluri și victorii pe teren. Așa cum a făcut-o întotdeauna.
Revenirea Simonei Halep va fi ca o variabilă gata să destabilizeze o ecuație și, prin urmare, să le pună probleme jucătoarelor care domină acum pe WTA", au scris cei de la Tennis World USA, într-un editorial dedicat revenirii Simonei Halep în circuitul mondial.
Simona Halep a anunțat că încă nu a decis cu ce antrenor se va pregăti, după ce a colaborat până la suspendarea din circuit cu celebrul francez Patrick Mouratoglou.
- 17 martie e data la care începe Miami Open
- 32 de ani are Simona Halep
- 24 de titluri are în palmares Simona Halep
Premii în bani la Miami Open
- Campioană $1,100,000
- Finalistă $585,000
- Semifinalistă $325,000
- Sfertfinalistă $185,000
- Optimi $101,000
- Turul 3 $59,100
- Turul 2 $34,500
- Primul tur $23,250
Dacă ar ieși campioană la Miami, Simona Halep ar avansa până în zona locurilor 70 - 75 WTA
În cazul în care Simona Halep va reveni impresionant în circuitul WTA și va atinge minimum faza sferturilor, la Miami, românca ar urma să urce până în preajma pozițiilor 320 - 325 WTA. O semifinală la Miami ar putea să o urce pe Simona Halep chiar în top 200 WTA, după un singur turneu jucat, în timp ce o finală pierdută ar urca-o până în zona locurilor 100 - 115 WTA. În scenariul puțin probabil în care ar ieși campioană la Miami, Simona Halep ar urca în top 70 WTA după o singură competiție.
Trei victorii la Miami o pot urca pe Simona Halep în top 500 WTA "dintr-un singur foc"
Dacă Simona Halep va fi eliminată în primul tur, ea nu va putea intra în top 1000 WTA, dar un singur succes o poate urca până în jurul poziției 800 WTA.
Două calificări consecutive o pot propulsa pe Simona Halep până în zona locurilor 625 - 630 WTA, în timp ce o optime de finală ar putea să o lanseze până în top 500 WTA.
Simona Halep, la Miami Open. Ce a declarat înainte de turneul de 1.000 de puncte
"Când mi-am făcut bagajul, parcă nici nu mai știam ce trebuie să îmi pun în geantă, dar e un sentiment plăcut, mai ales după o decizie atât de bună. Toate lucrurile pozitive sunt alături de mine. Da, mama e cel mai mare suporter. Cea mai mare susținere o am de la ea, de la tata și de la fratele meu. Vor veni și ei mai târziu. Vreau să îi am în lojă pe toți.
Ultimele zile au fost foarte obositoare emoțional, dar foarte bucuroase în același timp. Am reușit ce îmi doream de la început, să fac dreptate și să vadă toată lumea că sunt un sportiv curat.
E foarte devreme să mă gândesc la rezultate. Vreau să văd cum mă simt la reîntoarcere. Miami e un turneu bun, mi-a plăcut mereu să joc acolo, dar e greu acum să spun ceva.
Îmi doresc să joc la Olimpiadă și voi face tot ceea ce trebuie ca să pot să mă calific, însă sunt șanse destul de mici. Mi-a scris și Horia Tecău un mesaj, i-am spus că ne întâlnim la Miami și discutăm. E mult mai bine față în față.
Am deja un an și jumătate de când nu joc meciuri oficiale și e greu să-mi dau cu părerea acum. Vreau să văd cum mă simt la întoarcere și după o să-mi setez obiectivele. Încă nu m-am gândit la ce turnee voi mai participa. Vreau să văd cum mă simt la Miami și după aceea. N-am mai stat niciodată atât de mult, vreau să iau săptămână cu săptămână și să văd cum îmi reintru în formă", a spus Simona Halep, la plecarea din România.
Simona Halep, la Miami Open | Hard Rock!
Miami Open, primul turneu la care va participa Simona Halep după revenirea în tenis, e unul dintre cele mai puternice pe suprafață rapidă. Se desfășoară la Hard Rock Stadium din Miami Gardens (Florida) și face parte din circuitul masculin ATP Tour Masters 1000 și din circuitul feminin WTA 1000.
Între 1987 și 2018, turneul s-a desfășurat la Centrul de tenis de la Crandon Park din Key Biscayne, Florida, iar începând cu 2019 s-a mutat la Miami Gardens. Împreună cu Indian Wells Masters formează "Sunshine Double" — două turnee consecutive din Statele Unite, care se joacă pe suprafață dură, la începutul sezonului, ambele fiind singurele turnee pe lângă cele de Grand Slam care se extinde dincolo de opt zile
Urmăriți SPORT.RO și pe Google News